**รายงานการเข้าร่วมประชุมวิชาการ ปขมท. ประจำปี 2559**

**เรื่อง เดินหน้าอุดมศึกษาไทย**

**ระหว่างวันที่ 25-26 กุมภาพันธ์ 2559**

**ณ ห้องดวงตะวันแกรนด์บอลรูม โรงแรมดวงตะวัน จังหวัดเชียงใหม่**

**การปาฐกถาพิเศษเรื่องเดินหน้าอุดมศึกษาไทย**

**วิทยากร: นายแพทย์ธีระเกียรติ เจริญเศรษฐศิลป์** ได้กล่าวถึงการประกันคุณภาพการศึกษาว่าในอนาคตได้มีการนำเสนอนโยบายที่ปรับเปลี่ยนเกณฑ์การประกันคุณภาพการศึกษา ซึ่งในปัจจุบันเกณฑ์มาตรฐานที่ดำเนินการกันอยู่ส่งผลสะท้อนกลับมาแล้วว่าเป็นการดำเนินการที่เสียเวลาในการดำเนินงาน สร้างภาระงานให้กับทั้งผู้สอนและผู้ที่เกี่ยวข้อง รวมทั้งการสูญเสียงบประมาณ เวลา และทรัพยากรสำหรับการจัดเตรียมเอกสาร เพื่อรองรับการประเมินในประเด็นต่างๆ โดยนโยบายที่จะนำมาใช้สำหรับการประกันคุณภาพการศึกษา   
มีดังนี้

1. ห้ามสร้างตัวชี้วัด
2. ห้ามเก็บข้อมูลใหม่เพื่อรองรับการประเมิน
3. ห้ามมีห้องประเมิน/ประกันคุณภาพในสถานศึกษา

และในการกำหนดตัวบ่งชี้ต่างๆ จะไม่มีการใช้คำว่าการวัด ในส่วนของคณะกรรมการประเมินก็เช่นกันจะต้องเป็นผู้ที่มีความรอบรู้ในทางวิชาการสมัยใหม่เพื่อให้ทันกับเทคโนโลยีที่พัฒนา การประกันคุณภาพการศึกษาที่ดีจะต้องไม่มีการบังคับซึ่งการบังคับให้ทำจะไม่ก่อให้เกิดคุณภาพ การบังคับจะทำให้ไม่เกิดนวัตกรรมใหม่ๆ ขึ้นมา

ความสัมพันธ์และบทบาทขององค์กรที่เกี่ยวข้องกับการประเมินและกันคุณภาพการศึกษา จะประกอบไปด้วย

|  |  |
| --- | --- |
| **หน่วยงาน** | **บทบาทและหน้าที่** |
| สมศ. | 1. สร้างมาตรฐานของสถานศึกษาที่มีคุณภาพ   (Quality /Criteria/Guideline)   1. สร้างผู้ประเมินที่มีคุณภาพ (Quality Inspectors) |
| สพฐ.  สกอ.  สอศ. | ช่วยเตรียมและสนับสนุนสถานศึกษาให้พร้อมรับการประเมิน   1. สื่อสารให้เกิดความเข้าใจในมาตรฐานของสถานศึกษาที่มีคุณภาพ 2. สร้างความเข้าใจวิธีการประเมินแนวใหม่ (peer review/expert judgement) 3. การเขียนรายงานการประเมินตนเองแบบใหม่ 4. ซ้อมการประเมิน (mock assessment) |
| โรงเรียน  มหาวิทยาลัย  อาชีวะ | 1. ทำให้เกิดสถานที่ศึกษาที่มีมาตรฐาน 2. จัดทำ self assessment |

**ธรรมาภิบาลในสถาบันอุดมศึกษา**

วิทยากร : นายขจร จิตสุขุมมงคล ได้กล่าวถึงธรรมาภิบาลในถาบันอุดมศึกษา ว่าธรรมาภิบาล(Good Governance) คือ วิธีการปกครองที่ดี หรือหลักการบริหารบนพื้นฐานของหลักธรรมความดีและความถูกต้อง ซึ่งหลักธรรมาภิบาลมีหลักการสำคัญ 6 ประการตามระเบียบสำนักนายกรัฐมนตรีว่าด้วยการสร้างระบบบริหารกิจการบ้านเมืองและสังคมที่ดี พ.ศ.2542 และพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ.2546 ที่ได้กำหนดแนวทางการส่งเสริมและพัฒนาระบบการบริหารกิจการบ้านเมืองที่ดีให้แก่หน่วยงานต่างๆ โดยอยู่บนพื้นฐานของหลักการสำคัญ 6 ประการ คือ

1. หลักนิติธรรม (The Rule of Law) ได้แก่ การตรากฎหมาย กฎ ข้อบังคับต่างๆ ให้ทันสมัยและเป็นธรรม เป็นที่ยอมรับของสังคม และสังคมยินยอมพร้อมใจปฏิบัติตาม โดยถือว่าเป็นการปกครองภายใต้กฎหมาย มิใช้ตามอำเภอใจ หรืออำนาจของตัวบุคคล
2. หลักคุณธรรม (Ethics, Morality) ได้แก่ แก่ยึดมั่นในความถูกต้องดีงาม เช่น ความซื่อสัตย์ สุจริต ขยัน อดทน เมตตากรุณา เสียสละ เห็นแก่ประโยชน์ส่วนรวม ทั้งความประพฤติและจิตใจ
3. หลักความโปร่งใส (Transparency) ได้แก่ การสร้างความไว้วางใจซึ่งกันและกัน มีการเปิดเผยข้อมูลข่าวสารที่เป็นประโยชน์ การบริหารจัดการมีระบบ ระเบียบ กระบวนการ ขั้นตอนที่ชัดเจน ตรวจสอบได้ทั้งการให้คุณและให้โทษ
4. หลักความมีส่วนร่วม (Participation) ได้แก่ การเปิดโอกาสให้ประชาชน และผู้มีส่วนได้ส่วนเสียได้รับรู้ ได้มีโอกาสแสดงความคิดเห็นในการกำหนดนโยบาย การวางแผน การตัดสินใจหรือมีส่วนร่วมในกิจกรรมต่างๆ
5. หลักความรับผิดชอบ (Responsibility and Accountability) ได้แก่ การตระหนักในสิทธิหน้าที่และความสำนึกในความรับผิดชอบต่อสังคม การใส่ใจปัญหาสาธารณะและกระตือรือร้นในการแก้ปัญหา รวมถึงความรับผิดชอบในผลงาน หรือปฏิบัติหน้าที่ให้บรรลุผลตามเป้าหมายที่กำหนดไว้ ตลอดจนความพร้อมที่จะถูกตรวจสอบและกล้าที่จะยอมรับผลจากการกระทำของตน
6. หลักความคุ้มค่า(Cost-Effectiveness or Utility) ได้แก่ การบริหารจัดการและใช้ทรัพยากรที่มีจำกัดเพื่อให้เกิดประโยชน์สูงสุดต่อส่วนรวม โดยคำนึงถึงความสามารถในการแข่งขันในเวทีโลก และการรักษาพัฒนาทรัพยากรให้สมบูรณ์ยั่งยืน เช่น มีการวางแผนการใช้จ่ายเงินและการใช้ทรัพยากรอย่างมีประสิทธิภาพ มีการกำหนดเป้าหมายและพันธกิจที่สอดคล้องกับนโยบายและวิสัยทัศน์ ยึดหลักความประหยัดเพื่อให้เกิดประโยชน์สูงสุด ยึดหลักการให้ผลตอบแทนตามผลงาน และมีการตรวจสอบได้

**ความสำคัญของธรรมาภิบาลในสถาบันอุดมศึกษา**

ธรรมาภิบาล มีความเกี่ยวข้องกับสถาบันอุดมศึกษาซึ่งหากการกำหนดกฎหมายที่เกี่ยวข้องเป็นไปตามหลักธรรมาภิบาลแล้ว การประกันคุณภาพการศึกษาก็แทบจะไม่มีความจำเป็นที่จะต้องนำมาใช้เลย กฎหมายที่เกี่ยวข้องและควรนำหลักสำคัญของธรรมาภิบาลเข้าไปใช้ในกระบวนการบริหารจัดการ ได้แก่

* พระราชบัญญัติการศึกษาแห่งชาติ พ.ศ.2542 (ม.36) ให้สถานศึกษาของรัฐที่จัดการศึกษาในระดับปริญญาเป็นนิติบุคคล และดำเนินกิจการได้โดยอิสระ สามารถพัฒนาระบบบริหารและการจัดการที่เป็นของตนเอง มีความคล่องตัว มีเสรีภาพทางวิชาการและอยู่ภายใต้การกำกับดูแลขอสภาสถานศึกษาตามกฎหมายว่าด้วยการจัดตั้งสถานศึกษานั้นๆ
* สภาสถาบันอุดมศึกษา เป็นองค์คณะบุคคล ซึ่งมีอำนาจและหน้าที่ในการควบคุม กำกับ ดูแลกิจการโดยทั่วไปของสถาบันอุดมศึกษา โดยเฉพาะการวางนโยบายการบริหารและพัฒนาสถาบัน การออกกฎ ระเบียบ ข้อบังคับเกี่ยวกับกิจการต่างๆ ของสถาบัน ตลอดจนอำนาจในการอนุมัติ อนุญาต ต่างๆ จึงเป็นองค์คณะบุคคลที่มีความสำคัญอย่างยิ่งในการกำหนดทิศทางการพัฒนาของสถาบันอุดมศึกษา และช่วยสนับสนุนส่งเสริมให้การบริหารกิจการของสถาบันอุดมศึกษาเป็นไปอย่างมีประสิทธิภาพสามารถก้าวไปสู่การแข่งขันระดับชาติและระดับนานาชาติได้อย่างเข้มแข็ง

**ปัญหาธรรมาภิบาลในสถาบันอุดมศึกษา**

จากการประชุมระดมความคิดเห็นเพื่อกำหนดแนวทางการแก้ไขปัญหาธรรมาภิบาลในสถาบันอุดมศึกษา เมื่อวันที่ 4 พฤศจิกายน 2558 ระหว่างรัฐมนตรีช่วยว่าการกระทรวงศึกษาธิการ สำนักงานคณะกรรมการการอุดมศึกษา และหน่วยงานที่เกี่ยวข้อง ได้มีการสรุปประเด็นการร้องเรียนความไม่ชอบธรรมและการประพฤติผิดในสถาบันอุดมศึกษา โดยมีประเด็นหลัก 3 เรื่อง คือ

1. การสรรหาผู้บริหารและสภาสถาบันอุดมศึกษา
2. การจัดการศึกษาที่ไม่มีคุณภาพและไม่ได้มาตรฐาน
3. การลอกเลียนผลงานทางวิชาการ รวมถึงการจ้างทำและคัดลอกวิทยานิพนธ์

**ผลกระทบเมื่อขาดธรรมาภิบาลในสถาบันอุดมศึกษา**

* ข้อร้องเรียนที่มีมากขึ้น
* การบริหารกิจการต่างๆ เกิดภาวะชะลอตัว หรือหยุดชะงัก
* สถาบันอุดมศึกษาอ่อนแอ ไม่สามารถพัฒนาหรือแข่งขันได้
* บุคลากรขาดขวัญและกำลังใจในการปฏิบัติงาน
* สังคมขาดความศรัทธา การยอมรับ และขาดความเชื่อถือ
* ประสบปัญหาทางการเกินและการบริหารจัดการทรัพยากร

**แนวทางในการส่งเสริมธรรมาภิบาลในสถาบันอุดมศึกษา** แบ่งออกเป็น 3 มิติ ดังนี้

***มิติของสภา สถาบันฯ และคณะผู้บริหาร***

* วางระบบ กลไกที่ดีและมีประสิทธิภาพ ในการได้มาซึ่งนายกสภาและกรรมการสภาสถาบัน และผู้บริหารสถาบันอุดมศึกษา เพื่อให้ได้บุคคลที่มีทั้งความรู้ ความสามารถ และมีคุณธรรมจริยธรรม สามารถช่วยพัฒนาหรือแก้ไขปัญหาได้
* สำรวจและประเมินตนเองในฐานองค์กรบริหารสูงสุดของสถาบัน เป็นแบบอย่างที่ดีในการบริหารกิจการสถาบันอุดมศึกษาตามหลักธรรมาภิบาล
* กระตุ้นและส่งเสริมสนับสนุนให้บุคลากรในสถาบันอุดมศึกษามีค่านิยม/วัฒนธรรมองค์กรที่ดีในการปฏิบัติงาน

***มิติของประชาคมในสถาบันอุดมศึกษา***

* ตระหนักถึงบทบาทหน้าที่และความรับผิดชอบต่อตนเอง ต่อภารกิจ ต่อสถาบันอุดมศึกษา ต่อนิสิตนักศึกษา และต่อสังคม
* มีส่วนร่วมในกิจกรรมต่างๆ ของสถาบันอุดมศึกษาเป็นส่วนหนึ่งในการพัฒนาสถาบันอุดมศึกษาในด้านต่างๆ
* มีส่วนร่วมในการตรวจสอบและผลักดันให้เกิดธรรมาภิบาลในสถาบันอุดมศึกษาของตน

***มิติของ สกอ.***

* ส่งเสริมสนับสนุนให้ผู้บริหารและสภาสถาบันอุดมศึกษามีความรู้และทักษะในการบริหารตามหลักธรรมาภิบาลในมิติต่างๆ เช่น การจัดทำกรอบมาตรฐานหลักสูตรกรรมการสภาสถาบันอุดมศึกษา กรรมการตรวจสอบ กรรมการสภาวิชาการ
* มีกลไกในการติดตามและประเมินผลการบริหารตามหลักธรรมาภิบาลของสถาบันอุดมศึกษา

**พลเมืองอุดมศึกษาไทยในศตวรรษที่ 21**

**วิทยากร : นายอภิสิทธิ์ เวชชาชีวะ** ได้กล่าวถึงแนวทางในการปรับปรุงระบบการศึกษาของไทยในอนาคตไว้ 4 ประเด็น ดังนี้

1. **การศึกษาไทยในปัจจุบัน ระบบการศึกษาในศตวรรษที่ 21 ความท้าทาย แนวโน้มของการเปลี่ยนแปลง**

การศึกษาไทยในปัจจุบัน ถึงจะมีความสำเร็จในการพัฒนาในพื้นที่ต่างๆ ที่ค่อนข้างครอบคลุมแล้ว แต่จากการประเมินโดยหน่วยงานต่างๆ จากภายนอกและองค์กรที่เกี่ยวข้อง ต้องยอมรับว่าเข้าสู่ภาวะวิกฤติโดยดูได้จากคะแนนในวิชาหลักในการสอบประเมินผลในระดับประเทศ ผลการสอบไม่เป็นที่น่าพอใจสุ่มเสี่ยงว่าไม่มีความก้าวหน้าแล้วยังถดถอยในบางด้าน และในประเทศที่เราเคยมองว่าอ่อนด้อยกว่าเราในปัจจุบันนี้เขาได้ก้าวนำเราไปแล้ว ผู้ประกอบการที่ใช้บัณฑิตบ่นเป็นเสียงเดียวกันว่าบัณฑิตไม่มีคุณภาพ บัณฑิตที่ผลิตออกมาสู่ตลาดแรงงานบางส่วนจบไม่ตรงสาขา แล้วยังมีบางสาขาที่ขาดแคลน มีผู้เรียนจบในระดับปริญญาตรีจำนวนมากที่ไม่มีงานทำ และในบางกรณีถึงกับต้องกลับไปเรียนในระดับ ปวส. เพื่อให้มีวุฒิบัตรและความรู้ตรงกับสายงานที่ตลาดแรงงานต้องการ สิ่งเหล่านี้สะท้อนให้เห็นว่าเราต้องมาช่วยกันปฏิรูปการศึกษา ผลิตบัณฑิตที่มีคุณภาพ มีงานวิจัย มีองค์ความรู้ที่จะใช้ในการส่งเสริมและพัฒนาเศรษฐกิจและสังคม นับตั้งแต่ปี 2542 จนถึงปัจจุบัน เป็นระยะเวลา 17 ปีแล้วที่ยังใช้นโยบายการศึกษาเดิมซึ่งการกำหนดนโยบายแต่เดิมตั้งใจให้มีการพัฒนาการศึกษาอย่างเป็นรูปธรรม ไม่ได้ต้องการให้สถาบันการศึกษามาจมอยู่กับการทำงานเอกสารการประเมินอย่างมากมาย นโยบายการพัฒนาการศึกษาในบางข้อยังไม่ได้เริ่มดำเนินการ ปัญหาอย่างหนึ่งคือ การจัดการองค์กรเพื่อการบริหารจัดการ ซึ่งจริงๆ แล้วเป็นสิ่งเล็กๆ ที่เป็นอุปสรรคต่อการศึกษา ผู้บริหารส่วนใหญ่มัวแต่มุ่งเป้าไปที่การปรับปรุงโครงสร้างองค์กร และมองข้ามประเด็นสาระสำคัญที่ต้องพัฒนาการศึกษาคือ วันนี้ถ้าจะประเมินคุณภาพการศึกษา ให้ปฏิรูปการประเมินใหม่ให้มองว่าเป้าหมายสำคัญของการศึกษาคืออะไร นั่นคือบัณฑิตที่สถาบันอุดมศึกษาผลิตออกมานั้น “เป็นบัณฑิตที่มีคุณภาพ” และสามารถออกไปทำงานรับใช้สังคมได้หรือไม่สามารถมีส่วนช่วยในการพัฒนาประเทศและพัฒนาเศรษฐกิจได้หรือไม่สมศ. เองก็เช่นกันจะต้องดำเนินการประเมินโดยการลดตัวชี้วัด (KPI) ลง ผลการประเมินจะต้องนำไปสู่การตัดสินใจใช้งบประมาณอย่างถูกต้องของหน่วยงานที่เกี่ยวข้อง ต้องไม่สนับสนุนจุดบอดที่จะถูกนำไปใช้ประโยชน์ในทางที่ผิด ผู้ใช้ประโยชน์จากสถาบันการศึกษาต้องได้รับทราบข้อมูลการถูกประเมินและนำไปใช้ประโยชน์ได้

หากเราตั้งคำถามขึ้นว่าจะต้องมีการเปลี่ยนแปลงการจัดการศึกษาอย่างไรให้เหมาะสมกับเทคโนโลยี จะแก้ไขปัญหากระบวนการศึกษาอย่างไร ให้ลองมองย้อนดูว่าในการศึกษาปัจจุบันการเรียนในสายสามัญคนเต็ม ส่วนสายอาชีวศึกษาทีเป็นแรงงานตรงกับความต้องการของตลาดแรงงานกลับมีคนสนใจเรียนน้อย เพราะเหตุที่ว่าระบบการศึกษาของเรายังไม่มีการส่งเสริมการเรียนในสายอาชีวะเข้าไปสู่สายการประกอบอาชีพอย่างจริงจัง ยังยึดติดค่านิยมในเรื่องของปริญญา ทั้งที่ตลาดแรงงานมีความต้องการคนที่มีทักษะในสายอาชีพ ตรงกับความต้องการของสังคม ควรจะมีการปฏิรูปการศึกษาโดยการร่วมมือกับของสถาบันอุดมศึกษาและสถาบันอาชีวศึกษา ทำงานบูรณาการร่วมกันในการผลิตบัณฑิตเพื่อให้รองรับกับความต้องการของผู้ประกอบการ ลดปัญหาการนำแรงงานต่างด้าวที่เข้ามาสู่ประเทศไทยทั้งที่ถูกกฎหมายและไม่ถูกกฎหมายเข้าสู่ระบบเศรษฐกิจไทย แต่หากจะพิจารณาอีกมุมมองหนึ่งคือการพัฒนาแรงงานต่างด้าวให้เข้าสู่ระบบการศึกษาเพื่อพัฒนาเป็นแรงงานที่มีคุณภาพเหมาะสมกับการดำเนินงานของคนไทย เพื่อแก้ไขปัญหาแรงงานขาดแคลน ก็เป็นหน้าที่ของหน่วยงานที่รับผิดชอบด้านการศึกษานำไปพิจารณา

1. **ปัญหาความท้าทายที่ทำให้เราคิดถึงความเชื่อมโยงกับต่างประเทศการก้าวเข้าสู่ประชาคมอาเชี่ยน AEC อย่างเป็นทางการ**

ในปัจจุบันนี้เราพึ่งจะตื่นตัวกับการเป็นสมาชิกประชาคมอาเซียน เราจะอยู่แค่ประชาคมอาเซียนไม่ได้เราต้องก้าวเข้าสู่การเป็นประชาคมโลกด้วย ซึ่งระเบียบกฎเกณฑ์ที่เป็นมาตรฐานสากลจะต้องมีตามมาในหลายๆ เรื่อง เป็นสิ่งที่เราจะต้องดิ้นรนให้ก้าวเข้าไปสู่มาตรฐานสากลต่างๆ ของโลกให้ได้ ทุกวันนี้นักท่องเทียวชาวจีนต่างหลั่งไหลเข้ามาเที่ยวในประเทศไทยเป็นจำนวนมาก ซึ่งต่อไปแน่นอนว่าเราจะหนีอิทธิพลของความเป็นคนจีนไม่พ้น ทั้งการพูด การกิน การใช้ชีวิตประจำวันต่างๆ การลงทุน ฉะนั้นสถาบันการศึกษาต้องเปิดตัวให้สอดคล้อง เช่น ภาษาของประเทศเพื่อนบ้านควรจะมีในหลักสูตรการเรียนการสอนนอกเหนือจากภาษาอังกฤษหรือไม่ ซึ่งเป็นความจำเป็นที่เราจะต้องใช้อนาคตและปฏิเสธไม่ได้ว่าทุกวันนี้การเรียนการสอนของเราถูกสอนให้รู้จักภาษาแต่ไม่ได้สอนให้ถูกใช้ภาษา ทุกอาชีพสามารถเรียนรู้ภาษาเพื่อใช้เป็นอาชีพของตนได้เป็นสิ่งที่ควรสนับสนุนและไม่ได้ยากเกินการเรียนรู้ของเรา ทุกวันนี้เป็นยุคที่ความรู้ข้อมูลข่าวสารจะสามารถดูได้จากแหล่งไหนก็ได้ ที่ไหนก็ได้ เวลาใดก็ได้ เพราะเป็นยุคแห่งการเจริญเติบโตของเทคโนโลยีสมัยใหม่ (ยุค IT) ในสมัยก่อนการแสวงหาความรู้เป็นการแสวงหาความรู้เพื่อนำกลับไปทำการบ้าน แต่ปัจจุบันเป็นการแสวงหาความรู้เพื่อที่ว่าจะนำความรู้นั้นมาใช้อย่างไร วิเคราะห์ สังเคราะห์อย่างไรต้องฝึกให้คนคิด สามารถวิเคราะห์ทำอะไรใหม่ๆ ซึ่งส่วนนี้จะส่งผลไปถึงกระบวนการเรียนการสอนที่จะต้องเปลี่ยนแปลงไปด้วย บุคลากรทางการศึกษาที่จะต้องพัฒนาตนเองให้รองรับกับการก้าวเข้าสู่ AEC เพราะการศึกษาเปลี่ยนไปจากการให้ความรู้กลายเป็นการแสวงหาความรู้ ซึ่งทุกฝ่ายจะต้องปรับตัวให้ได้ ถ้าหากเรายังบริหารจัดการแบบเดิมๆ เราจะไม่สามารถตอบคำถามได้ว่าการศึกษาในศตวรรษที่ 21 ต้องพัฒนาอย่างไรให้ตรงกับความต้องการของสังคม

1. **คุณลักษณะที่สำคัญที่เราต้องสร้างขึ้นทั้งในแง่ของคนและองค์กรที่มีการเปลี่ยนแปลงอย่างรวดเร็ว**

กระบวนการศึกษาคือสิ่งสำคัญที่จะให้ผู้เรียนเกิดการเรียนรู้ เทคโนโลยีสมัยใหม่เป็นสิ่งที่ทุกคนจะต้องเข้าถึงให้ได้ ปฏิเสธไม่ได้ จะต้องสามารถนำเทคโนโลยีสมัยใหม่เข้ามาสู่การทำงานของเราให้ได้ ในอนาคตปฏิเสธไม่ได้ว่าจะต้องเกิดการปฏิวัติอุตสาหกรรมขึ้น เช่น หุ่นยนต์ เครื่องพิมพ์สามมิติ เทคโนโลยีชีวภาพ ในสถาบันอุดมศึกษาก็ไม่ใช่ข้อยกเว้นในการนำเทคโนโลยีมาใช้และต้องมีวัฒนธรรมการใช้ที่ดีด้วย แล้วทำอย่างไรจะไม่ให้เกิดการแสวงหาข้อมูลเพื่อสนับสนุนความคิดของตัวเอง ซึ่งเป็นตัวการสร้างความขัดแย้ง ทำอย่างไรจึงจะไม่ให้เกิดแต่สังคมก้มหน้า ทำอย่างไรจึงจะไม่ให้เกิดการเผด็จการและเกิดการโกง แนวทางก็คือเราต้องสร้างวัฒนธรรมที่ดีท่ามกลางเทคโนโลยีที่เปลี่ยนแปลงและในส่วนของคุณลักษณะของคนที่ต้องมีในยุคของการเปลี่ยนแปลงและให้สิ่งเหล่านี้เป็นส่วนหนึ่งของชีวิต คือ

* ต้องมีความยืดหยุ่น
* ต้องเรียนรู้สิ่งใหม่ ขวนขวายใฝ่รู้
* คล่องตัวตลอดเวลา
* ฝึกฝนตนเอง
* เปิดโลกทัศน์ให้กว้าง
* ใช้ประโยชน์จากการเปลี่ยนแปลง

1. **ระบบการบริหารจัดการภายในองค์กร ทิศทางที่ควรจะเป็น**

สถาบันการศึกษาจะต้องทำงานร่วมกับองค์กรภายนอกมากขึ้น ต้องเปลี่ยนแปลงการทำงานมากขึ้น ทำงานหลากหลายด้านขึ้น ต้องเปิดตัวออกมาทำงานร่วมกัน จะทำงานในลักษณะแบบทำอะไรตามใจชอบไม่ได้อีกต่อไป หากเราไม่เปลี่ยนแปลง ไม่ยอมรับการเปลี่ยนแปลง เราจะเป็นตัวถ่วงความสำเร็จ เราต้องพัฒนาให้ทันกับโลกอื่นๆ ทุกอย่างต้องเป็นไปตามระเบียบกติกาของโลกสากล ให้มีความรู้ตามมาตรฐานสากล มีระบบบริหารจัดการที่เรียกว่า “ระบบธรรมาภิบาล” คือ มีคุณธรรม จริยธรรม ทำถูกกฎหมาย มีความรับผิดชอบ โปร่งใส มีประสิทธิภาพ มีความคุ้มค่า ซึ่งก็เกิดคำถามอีกว่าในปัจจุบันนี้ ระบบประเมินต่างๆ ที่ทำกันอยู่นี้คุ้มค่าหรือไม่ มคอ.ที่ทำกันอยู่ทุกวันนี้ทำกันทำไม เพื่ออะไร มีความเป็นจริงอยู่ในระบบหรือไม่ ตรงกับที่สอนจริงหรือ โดยในส่วนตัวของวิทยากรเกี่ยวกับ มคอ. ได้เสนอแนะว่าควรยกเลิกไปเลย เพราะระบบที่คิดขึ้นมาลดการใช้เอกสารแต่กลับให้ไปทำบนระบบออนไลน์แทนแล้วได้ประโยชน์อะไร เมื่อมองไปทางด้าน สมศ.ควรจะเปลี่ยนวิธีการทำงานใหม่ ควรคิดว่าทุกวันนี้ประเมินเพื่ออะไรแล้วควรจัดระบบการประเมินที่ถูกวิธี การดำเนินงานที่มีความคล่องตัวมีอิสระมีความสำคัญที่สุด ไม่จำเป็นต้องมีองค์กรต่างๆ มาควบคุมมหาวิทยาลัย และนโยบายคือสิ่งสำคัญที่ผู้บริหารจะต้องเรียนรู้จากสภาพปัญหาและความสำเร็จ แนวทางที่ควรจะเป็นคือ

* ควรจะมีคณะกรรมการจัดการทรัพยากรที่เป็นองค์กรเหนือสถาบันการศึกษา ไม่ใช่ สกอ. หรือ สมศ.
* ให้พิจารณาภาพรวมถึงคุณภาพ ให้สถาบันการศึกษามีอิสรภาพในการบริหารจัดการในภาพรวมที่ดี

การนำเอาองค์กรภายนอกมาประเมินการบริหารจัดการของสถาบันการศึกษา อาจจะกลับมาสร้างปัญหาให้กับสถาบันการศึกษา แต่ควรส่งเสริมให้สถาบันการศึกษายึดหลักธรรมาภิบาล มุ่งเน้นการรับผิดชอบต่อสังคม ถ้าจะปฏิรูปการศึกษาต้องเอาปัจจัยเหล่านี้เป็นตัวตั้ง ซึ่งสุดท้ายหากไปมุ่งเน้นอยู่แต่ที่การปรับโครงสร้างองค์กรก็จะไม่ตอบโจทย์ความต้องการของสังคม ในส่วนของ ม.44 ที่ทำกันอยู่ในปัจจุบันนี้กล่าวว่าจะปฏิรูปการศึกษาให้เสร็จภายใน 1 ปี ซึ่งตามความเป็นจริงแล้วไม่สามารถทำได้ เพราะถ้าตราบใดยังไม่รู้ทิศทางว่าจะปฏิรูปอะไร ปฏิรูปอย่างไร ก็ไม่สามารถก้าวไปสู่ความสำเร็จได้

สถาบันการศึกษาได้มีการออกนอกระบบ อยากให้เรียนรู้จาก มหาวิทยาลัยเทคโนโลยีพระจอมเกล้าธนบุรีเป็นสถาบันที่ประสบความสำเร็จจากการออกนอกระบบ ความสำเร็จที่กล่าวคือการมีประกาศและระเบียบที่เหมาะสมกับการบริหารจัดการ สถาบันการศึกษาที่ออกนอกระบบแล้วสามารถกำหนดประกาศระเบียบมาใช้เพื่อให้เหมาะสมกับการบริหารจัดการของตนเองได้ แต่ก็ไม่เข้าใจในหลายๆ สถาบันที่ยังนำกฎระเบียบเดิมมาอ้างอิงหรือคัดลอกกฎระเบียบเดิมของราชการมาใช้เป็นประกาศของตนเอง ซึ่งก็เหมือนกับยังอยู่ในวังวนเดิมไม่ได้เกิดการพัฒนาหรือเอื้อต่อการดำเนินงานที่คล่องตัวแต่อย่างใด

ในด้านของโรงเรียนในมุมมองของวิทยากรอยากให้โรงเรียนเป็นอิสระมากขึ้น รับผิดชอบต่อนักเรียนและผู้ปกครองมากกว่ารับผิดชอบต่อผู้บังคับบัญชา กำหนดให้ชัดเจนว่าเป้าหมายของโรงเรียนคืออะไร การเรียนการสอนหัวใจอยู่ที่ผู้สอน ที่ต้องรู้จักปรับเปลี่ยนกระบวนการ อยากให้มีการเร่งรัดทำประเด็นนี้ให้เป็นรูปธรรม ทำอย่างไรให้มีการสร้างกระแสสังคมให้ตอบรับการปฏิรูป ทำตามข้อเรียกร้องของสังคม กระแสสังคมจะมีส่วนช่วยให้การปฏิรูปการศึกษาสำเร็จ

**อยู่ดี ทำงานดี ชีวีมีสุข**

**วิทยากร นพ.ชาญวิทย์ วสันต์ธนารัตน์** ได้กล่าวว่าความท้าทายคือความเปลี่ยนแปลงในศตวรรษที่ 21 ทำอย่างไรจะทำให้ความเปลี่ยนแปลงเกิดความสุข ทักษะชีวิตเป็นสิ่งที่เราทุกคนจะต้องมี ในการทำงานที่จะสร้างความสุขก็คือคนและการทำงานเป็นทีม ดังคำกล่าวที่ว่าฐานของการสร้างยอดปีรามิตก็คือทีม พบว่าบุคลากรในมหาวิทยาลัยหรือวงการศึกษาไม่มีความสุขเนื่องมาจากสาเหตุคือ “ความเครียด” เราจะทำงานอย่างมีความสุขได้จะประกอบไปด้วย

* ทำงานได้
* ใช้ชีวิตได้
* อยู่ในที่ทำงานได้

ภาพสังคมในอนาคตของประเทศไทยในอีก 20 ปีข้างหน้า ด้านสังคมและประชากร จะเกิดอาชีพใหม่ที่เรียกว่า Freelance ที่คนจะไม่ยึดติดกับ office แต่จะทำงานแบบ Co-working เพราะเหตุใด ก็เพราะการหลีกหนีความเครียดจากในที่ทำงานนั่นอง นอกจากนี้สังคมจะเกิดการเปลี่ยนแปลงโครงสร้างประชากรแนวโน้มของการเข้าสู่สังคมผู้สูงอายุจะมากขึ้น การเพิ่มของประชากรโลกประชากรไทยมีแนวโน้มเพิ่มขึ้น อายุขัยของประชากรเพิ่มขึ้น และก้าวเข้าสู่โลกแห่งผู้สูงวัย สังคมไทยจะกลายเป็นสังคมผู้สูงอายุโดยสมบูรณ์ ภาวการณ์โยกย้ายถิ่นฐานเข้าสู่เมืองจะไม่มีอีกแล้ว เพราะเทคโนโลยีพัฒนาเข้าไปสู่ในทุกพื้นที่ของประเทศได้หมดแล้ว ไม่ว่าประชากรจะอาศัยอยู่ในถิ่นใดก็จะมีความเจริญและความทันสมัยของเทคโนโลยีเข้าไปถึง และในอนาคตสัดส่วนของประชากรโลกจะเป็นตัวออกแบบองค์กร

ความสุขในการทำงานจะเกิดขึ้นได้อย่างไร เมื่อคนทำงานมีสิ่งต่อไปนี้ ร่างกายแข็งแรง มีน้ำใจ รู้สึกผ่อนคลาย พัฒนาสมอง คุณธรรมประจำใจ เศรษฐกิจมั่นคง กล่าวคือ ครอบครัวดี สังคมดี ชีวีก็จะมีสุขความสุขในที่ทำงานที่เราเป็นอยู่ในทุกวันนี้สามารถตอบคำถาม 6 ข้อต่อไปนี้ได้หรือไม่และอยากให้เป็นประเด็นที่คิดกันบ่อยๆ คือ

1. คุณเชื่อไหมว่าคนเราน่าไว้ใจ
2. คุณเชื่อไหมว่าคนเรานั้นต้องการมีความรับผิดชอบและความน่าเชื่อถือ
3. คุณเชื่อไหมว่ามนุษย์ต้องการหาความหมายในงานที่เขาทำ
4. คุณเชื่อไหมว่าธรรมชาติของมนุษย์รักที่จะเรียนรู้สิ่งต่างๆ
5. คุณเชื่อไหมว่าจริงๆแล้วมนุษย์ไม่ต่อต้านการเปลี่ยนแปลงแต่จะต่อต้านถ้าถูกบังคับให้เปลี่ยนแปลง
6. คุณเชื่อไหมว่ามนุษย์ต้องการทำงานไม่ใช้อยู่อย่างเรื่อยเปื่อย

และในทุกวันนี้เรามีความสุขกับสิ่งต่อไปนี้หรือไม่

1. Happy Relax ผ่อนคลาย ความไม่เครียด
2. Happy Heart มีความสัมพันธ์ที่ดีกับเพื่อนร่วมงาน
3. Happy Money มีความสามารถในการบริหารรายได้
4. Happy Brain มีความเป็นมืออาชีพ
5. Happy Body มีสุขภาพดี
6. Happy Soul มีคุณธรรม จริยธรรม
7. Happy Family มีครอบครัวดี
8. Happy Society มีสังคมที่ดี

**แนวโน้มการเปลี่ยนแปลงด้านสุขภาพของประชากรไทย**

* คนไทยมีแนวโน้มป่วยและเสียชีวิตด้วยโรคไม่ติดต่อ (NCD) เพิ่มขึ้น
* จำนวนคนพิการมีแนวโน้มเพิ่มขึ้น
* แนวโน้มโรคระบาดและโรคอุบัติใหม่
* การบาดเจ็บและอุบัติเหตุมีแนวโน้มลดลง
* คนไทยมีแนวโน้มป่วยทางจิตเพิ่มขึ้น

**ลักษณะสังคมไทยในอนาคต**

* สังคมเมือง
* สังคมเสมือนจริง
* สังคมฐานความรู้และสังคมข้อมูลข่าวสาร
* สังคมแห่งอาชญากรรมที่ซับซ้อนและหลากหลาย
* ความหลากหลายของวัฒนธรรม
* สังคมปัจเจกนิยม
* สังคมวัตถุนิยม/บริโภคนิยม
* สังคมที่แสวงหาการเติมเต็มในจิตใจ

**คนรุ่นใหม่หรือที่เรียกว่า Generation M (2020-2029) จะมีทิศทางในการทำงานดังนี้**

* ต้องมีความพึงพอใจในงานนั้น
* สามารถทำอะไรได้หลายๆ อย่าง แม้เวลาเดียวกัน
* ทำงานเน้นเป้าหมายมากกว่าสถานที่และเวลา
* เน้นการทำงานเป็นทีม ที่วัยใกล้เคียงกัน
* ชอบองค์กรแบบแนวราบ ไม่ซับซ้อน
* องค์กรที่เป็นระบบ มีแบบแผน วัดผลที่ชัดเจน
* เน้นสมดุลชีวิตและงาน
* ชอบที่จะได้ใกล้ชิดหัวหน้า
* สนใจเทคโนโลยี

**วิธีบริหารงานคน GEN Y**

1. ให้อำนาจ ให้ควบคุมตารางงานตัวเอง โดยบอกเส้นตายและหลักการพิจารณาที่ชัดเจน
2. ยืดหยุ่นเรื่องเวลาเข้า-ออก ท่องเน็ต ดูยูทูป ตราบใดที่งานเสร็จ
3. ให้เรียนรู้ สอนงาน และให้เรียนรู้สิ่งใหม่ๆ เสมอ เพราะคน GEN Y ชอบที่จะเรียนรู้
4. สนิทสนม สร้างบรรยากาศเป็นมิตรใส่ใจสามารถปรึกษาได้
5. ทำดีได้ดี ส่งเสริมคนมีแวว ชื่นชม เลื่อนตำแหน่ง แล้วยังทำให้คนอื่นหัดปรับปรุงตัวด้วย
6. พูดตรงๆ ว่าต้องการอะไรอย่าเอาแต่บ่นอ้อมค้อม

**ทฤษฎีความต้องการของมาสโลว์ : ที่นำมาใช้ในการบริหารจัดการความสุขได้**

* ปัจจัยสี่
* ความปลอดภัย
* การยอมรับในสังคม
* การมีชื่อเสียง
* ความสมหวังในชีวิต

**โดยสรุปคนทำงานที่จะมีความสุข มักจะมีความต้องการในประเด็นต่อไปนี้**

* เป็นบุคคลที่สำคัญขององค์กรและประเทศชาติ
* มีความเป็นมืออาชีพในงานของตน
* วิถีชีวิตความเป็นอยู่ของคนทำงานดีขึ้น
* มีครอบครัวที่อบอุ่น
* มีศีลธรรมอันดีงามและเอื้ออาทรต่อตนเองและสังคม

**พัฒนาอย่างไรให้ยั่งยืน**

**วิทยากร : นายกรณ์ จาติกวณิช** ได้กล่าวถึงการพัฒนาที่ยั่งยืนว่า ควรจะมองถึงประเด็นหลักๆ ดังนี้

* บทบาทหน้าที่ในการพัฒนาคืออะไร
* เสียงของบุคลากรเป็นสิ่งที่ผู้บริหารจะต้องรับฟัง
* ยั่งยืน คือ การอยู่ได้นาน มีความสมดุล สิ่งที่ขาดๆ เกินๆ อยู่ได้ไม่นาน
* องค์กรการศึกษาควรจะมีหลากหลายมิติ
* องค์กรการศึกษาต้องตอบโจทย์ขององค์กรให้ได้

ณ วันนี้ผลผลิตขององค์กรการศึกษาอยู่ที่การผลิตบัณฑิตที่มีคุณภาพไปสู่สังคม ถามตัวเองว่าเราทำได้หรือยัง ถ้าเราทำได้นั่นคือองค์กรของเรายั่งยืน แต่ถ้าเราทำไม่ได้นั่นคือองค์กรของเราไม่ยั่งยืน ผลผลิตของเราอยู่ในมาตรฐานที่เราต้องการหรือยังแล้วเราวัดอย่างไร ตอบสนองความต้องการของผู้เรียนได้หรือไม่ การผลิตนักศึกษาไปสู่ตลาดแรงงานได้อาจจะไม่ใช่ตัวชี้วัดเดียว จะต้องมีตัวชี้วัดอื่นๆ ประกอบด้วย ซึ่งจะเป็นตัวสะท้อนว่าภาระหน้าที่หลักของเราดีหรือยัง และควรจะมองในมิติของความคุ้มค่าด้วยว่า งบประมาณที่ใช้ไป และผลผลิตที่กลับออกมา ถ้าเรายังทำไม่ได้ เรื่องอื่นๆ ก็ไม่สามารถพูดถึงได้ ความยั่งยืนก็จะไม่เกิดขึ้น มุมมองในด้านต่างๆ ที่ควรนำมาประกอบ เช่น

* ไม่มีองค์กรไหนอยู่ได้อย่างยั่งยืนแน่นอนถ้าไม่มี Stake holder
* องค์กรไม่มีความยั่งยืนหากเรามีความคิดว่าเราไม่มีความสุข ไม่มีความมั่นคง และมีความสมดุลหรือไม่
* แยกส่วนแสวงหาคำตอบให้กับตัว
* การพัฒนาการศึกษาต้องเปลี่ยนแปลง ปรับปรุง พัฒนา บางอย่างที่ดีอยู่แล้วก็สามารถใช้ได้ต่อไป ถ้าเราไม่ปรับปรุงเราจะตอบโจทย์สังคม และ Stake holder ไม่ได้

สิ่งที่เอื้อต่อการพัฒนาการศึกษา ก็คือเศรษฐกิจ การเมือง และเทคโนโลยี และปัญหาใหญ่ของระบบการศึกษาในปัจจุบันคือ เราผลิตสิ่งที่เขาไม่ต้องการออกมา เช่นเดียวกับระบบเศรษฐกิจในปัจจุบัน เราควรจะเตรียมตัวอย่างไรให้เรากลายเป็นแหล่งผลิต เป็นฐานการผลิตที่สำคัญเหมือนดังในอดีตที่เคยเป็น (นิคมอุตสาหกรรมที่เป็นแหล่งผลิต supplier แหล่งสำคัญ) ทุกวันนี้อายุเฉลี่ยของคนทำนาอยู่ที่ 50 ปี ในขณะที่เมื่อก่อนอยู่ที่ 30 ปี แสดงว่าในอนาคตจะไม่มีคนทำอาชีพทำนาปลูกข้าว ทำเกษตรกรรม การก้าวเข้าสู่วัยสูงอายุ คนวัยทำงานจะลดลงในอีก 20 ปีข้างหน้า แล้วเราจะเอางบประมาณที่ไหนมาใช้ในการดูแลผู้สูงอายุที่มีจำนวนมากถ้าหากเราไม่พัฒนาคนของเราให้เป็นคนทำงานที่มีคุณภาพ ซึ่งจะส่งผลกระทบต่อระบบเศรษฐกิจ ประเด็นเหล่านี้คือปัญหาที่ตั้งไว้เป็นเป้าหมายในการพัฒนาประเทศ จะเป็นไปได้หรือไม่ที่จะทำให้คนไทยรวยก่อนแก่ ให้มี GDP มากกว่า 5.5% เป็นที่น่าสังเกตว่าในปัจจุบันคนจีนมีฐานะดีขึ้น เพราะอะไรเพราะคนจีนนิยมย้ายบ้านจากชนบทเข้ามาสู่เมืองเพื่อมาหารายได้ รายได้ที่เพิ่มขึ้นทำให้สภาพการดำรงชีวิตเปลี่ยนแปลงไป การเกาะกระแสนิยมมีมากขึ้นมีนักท่องเทียวจีนเดินทางเข้ามาท่องเทียวในประเทศไทยมากขึ้นมีกำลังในการจับจ่ายใช้สอยมากขึ้น ซึ่งประเทศไทยเราเองก็ต้องปรับตัวรองรับกับการเปลี่ยนแปลงที่เข้ามาทุกเรื่อง เราต้องกลับมายกระดับสินค้าของเราให้เป็น premium ทุกระดับ นั่นก็คือทุกอย่างจะวกกลับมาที่มาตรฐานสินค้าและบริการ และการรักษาคุณภาพ รักษาสภาพแวดล้อมของสถานที่ท่องเที่ยวไว้ ทำให้สิ่งที่เป็นพื้นฐานที่ดีแล้วให้เป็นเลิศ

**ลงชื่อ ผู้สรุปเนื้อหาลง ชื่อ ผู้สรุปเนื้อหา**

**(นางไกรคำ หัสการบัญชา) (นางนงนุช ทองอ่อน)**

**ลงชื่อ ผู้สรุปเนื้อหา**

**(นางสาวปทุมวรรณ์ บัวรินทร์))**